《次韵李举之玉霄亭 其二》
宋代·曾惇

亭据城央一径开，仍标兰芷出蒿莱。诸峰合沓云边出，大舶岢峨海上来。

已办酒池供倒载，可无舞袖看低回。风烟正赖君弹压，时遣诗锋为剸裁。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。